14ต.ค.เจ้าหนี้ชี้ชะตา‘จีสตีล’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เลื่อนวันประชุมโหวตจาก1ต.ค.บริษัทกล่อมลดหนี้60%สำเร็จ
โพสต์ทูเดย์ — ผู้ถือหุ้นโหวตให้ จี สตีล เพิ่มทุนก้อนโตใช้แก้หนี้หุ้นกู้ คาด 1 ต.ค. วันประชุมเจ้าหนี้ มาไม่ครบองค์ประชุม เลื่อนไปชี้ขาด 14 ต.ค.
บริษัท จี สตีล (GSTEEL) จัดประชุมวิสามัญผู้ถือหุ้น ซึ่งที่ประชุมมีมติอนุมัติแผนการเพิ่มทุนจดทะเบียนจำนวน 5,100 ล้านบาท เป็น 18,960 ล้านบาท มูลค่าหุ้นที่ตราไว้ (พาร์) หุ้นละ 1 บาท และให้จัดสรรจำนวน 4,900 ล้านหุ้น ให้ผู้ถือหุ้นของบริษัทย่อยคือบริษัทจีเอส โน๊ตส์ เพื่อรองรับกับการปรับโครงสร้างหนี้หุ้นกู้มูลค่า 170 ล้านเหรียญสหรัฐ 
ทั้งนี้ บริษัทเสนอปรับโครงสร้างหนี้หุ้นกู้โดยการลดหนี้เหลือเพียง 68 ล้านเหรียญสหรัฐ ยืดอายุจากที่ครบกำหนดวันที่ 4 ต.ค. 2553 เป็นวันที่ 4 ต.ค. 2558 และลดอัตราดอกเบี้ยจาก 10.5% เหลือ 1% ต่อปี ซึ่งจะทำให้บริษัทจ่ายดอกเบี้ยเพียง 20 ล้านบาทต่อปี หากลดหนี้เหลือจำนวน 68 ล้านเหรียญสหรัฐ 
ระหว่างการประชุมมีผู้ถือหุ้นได้ซักถามถึงการเพิ่มทุนครั้งนี้ จะกระทบต่อมูลค่าหุ้นของผู้ถือหุ้นปัจจุบันเพียงใด โดยนายนกุล สกุลโชติกโรจน์ ประธานเจ้าหน้าที่ฝ่ายปฏิบัติการ บริษัท จี สตีล ชี้แจงว่า บริษัทจะมีหนี้ลดลงเหลือสัดส่วนหนี้ต่อหุ้น (ดี/อี) 1.1 เท่า จากเดิม 1.5 เท่า แต่ยอมรับว่าหุ้นเพิ่มทุนจะมีผลกระทบผู้ถือหุ้นในปัจจุบันประมาณ 23% 
นอกจากนี้ มีผู้ถือหุ้นอีกรายหนึ่งแสดงความเป็นห่วงและกังวลว่า การปรับโครงสร้างหนี้กู้ครั้งนี้จะไม่สำเร็จ ซึ่งนายนกุล กล่าวว่า จะมีการหารือกับที่ปรึกษาทางการเงินอีกครั้ง ว่าจะทำอย่างไรกับหุ้นที่ประกาศเพิ่มทุนครั้งนี้ หากทราบผลการปรับโครงสร้างหนี้ออกมาแล้ว เนื่องจากการเพิ่มทุนมีวัตถุประสงค์เพื่อนำไปทดแทนผู้ถือหุ้นกู้โดยเฉพาะ และกำหนดวันประชุมผู้ถือหุ้นกู้เพื่อลงมติในการปรับโครงสร้างหนี้ในวันที่ 1 ต.ค.นี้ 
แหล่งข่าวจากเจ้าหนี้บริษัทจี สตีล เปิดเผยว่า การประชุมในวันที่ 1 ต.ค.นี้ ผู้ถือหุ้นกู้ที่เป็นนักลงทุนสถาบัน คงจะมาไม่ครบองค์ประชุม และคาดว่าจะนัดประชุมอีกครั้งหนึ่งวันที่ 14 ต.ค. ซึ่งน่าจะสามารถจัดการประชุมได้ และขณะนี้มีการเจรจากับสถาบันที่ถือหุ้นกู้ของบริษัท จี สตีล หลายราย ซึ่งน่าจะตอบรับแผนการปรับโครงสร้างหนี้
“ผู้ถือหุ้นกู้จี สตีล น่าจะยอมรับการปรับโครงสร้างหนี้ เพราะการแปลงหนี้เป็นหุ้นสามัญในมูลค่า 1 บาท สูงกว่าราคาหุ้นกู้ที่ซื้อขายในตลาดสิงคโปร์ 0.30 เหรียญสิงคโปร์ต่อหน่วย” แหล่งข่าวเปิดเผย 
ที่ผ่านมาบริษัท จี สตีล ขอลดหนี้หุ้นกู้สูงถึง 60% และผู้ถือหุ้นกู้มีสิทธิแลกเปลี่ยนหุ้นกู้ 50% ของหุ้นกู้ที่มีอยู่ก่อนปรับลดเงินต้นเป็นหุ้นสามัญ GSTEEL จำนวน 30 หุ้นต่อเงินต้นหุ้นกู้ ก่อนปรับลดจำนวน 1 เหรียญสหรัฐ แต่จะจำกัดสูงสุดไม่เกิน 4,900 ล้านหุ้น โดยแบ่งการให้สิทธิออกเป็นหลายรอบ รอบแรกให้สิทธิสูงสุด 2,550 ล้านหุ้น ที่เหลือขึ้นอยู่กับดุลพินิจของกรรมการเป็นผู้พิจารณา
สำหรับกรณีผู้ถือหุ้นกู้ที่ไม่ต้องการใช้สิทธิแลกเปลี่ยนหุ้นกู้เป็นหุ้นสามัญ หุ้นกู้จะถูกลดมูลค่าลง 60% เหลือ 40%
ด้านราคาหุ้น GSTEEL ปรับตัวขึ้น 0.01 บาท มาปิดที่ 0.59 บาท หลังจากทรุดลงแรงวันก่อนหน้าตามความกังวลเรื่องถูกสั่งแก้ไขงบการเงิน